Selle kraavi puhastamist plaanisin juba mitu aastat, aga aeg läks ja oli siiamaani tegemata. Täna siis oleme abimehega seal teist päeva mütanud ja mõni päev kulub veel. Kraav on sügav ja praegu on seal jää peal, mis laseb kergema vaevaga tegutseda. Vasakul on riigimetsa kasenoorendik, kus sügisel tehti hooldust.  Paremal on minu maa ja otse kraavikaldal ilus siht, mida olen aastaid hooldanud. Praegu roogime suuremate puude ja noorte kuuskede vahelt välja pajusid, toomingaid ja muud peenemat risu. Isegi riigimetsa poolelt saab nüüd perv puhtamaks, sest nende töömees ei pääsenud sügisel sellele kraavi poolt hästi ligi.